**Rondelul rozelor ce mor**

*Alexandru Macedonski*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E vremea rozelor ce mor,

Mor în grădini, şi mor şi-n mine.

Ş-au fost atât de viaţă pline,

Şi azi se sting aşa uşor.

În tot, se simte un fior.

O jale e în orişicine.

E vremea rozelor ce mor.

Mor în grădini, şi mor şi-n mine.

Pe sub amurgu-ntristător,

Curg vălmăşaguri de suspine,

Şi-n marea noapte care vine

Duioase-şi pleacă fruntea lor…

E vremea rozelor ce mor.